रायपुर. मानसून से पहले सोमवार को राजधानी में राहत की फुहारें पड़ीं। शाम को अचानक मौसम का मिजाज बदला। एक घंटे के भीतर करीब 26 मिलीमीटर तक बारिश हो गई। दिनभर तेज धूप और उमस के बाद शाम को ठंडी हवाएं चलने लगीं। थोड़ी देर बाद झमाझम बारिश शुरू हो गई। रात 8.30 बजे से पहले तक राजधानी में करीब २६ मिमी बारिश दर्ज की गई। भीषण गर्मी से बेहाल लोगों को इस बारिश से राहत मिली।
इससे पहले दोपहर में रायपुर में पारा 41.३ डिग्री सेल्सियस पर था। हवा में नमी और तेज धूप के कारण उमस महसूस हो रही थी। ऐसे में शाम की बारिश ने बड़ी राहत दी। लालपुर मौसम केंद्र के मौसम विज्ञानी एम. गोपाल राव ने बताया कि छत्तीसगढ़ के ऊपर बने चक्रवात और द्रोणिका की वजह से बारिश हो रही है। आगामी 24 घंटों के दौरान प्रदेश के कई हिस्सों में बारिश और गरज-चमक के साथ बौछारें पड़ने की संभावना है।
सोमवार शाम 7 बजे 30 किमी प्रति घंटे की रफ्तार से चले अंधड़ के साथ हुई बारिश में शहर के कई इलाके अंधेरे में डूब गए। अंधड़-बारिश ने कुछ इलाकों में खासा नुकसान किया। बिजली के खंभे तेज हवाओं से गिर गए। कई होर्डिग और पेड़ भी धराशायी हो गए। लालपुर के कालीनगर इलाके में तेज हवा की चपेट में आकर बिजली के खंभे गिर गए। हाईटेंशन तार घरों की छतों से होते हुए जमीन पर आ गिरा। संजय नगर, टिकरापारा, डूंडा, सेजबहार, ईदगाहभाठा, पुरानी बस्ती, रामसागरपारा, गुढ़ियारी आदि क्षेत्रों में भी देर तक लाइट बंद रही।
इससे कुछ मकानों की छतों के खपरैल अस्त-व्यस्त हो गए। अचानक हुई इस घटना से इलाके के लोग दहशत में आए। आनन-फानन में बिजली कंपनी को सूचना दी गई। कंपनी के कर्मचारियों ने तुरंत इस क्षेत्र की बिजली सप्लाई रोक दी। इसके बाद पूरा क्षेत्र अंधेरे में डूब गया। कालीनगर ही नहीं आसपास की अन्य बस्तियों और कालोनियों की भी बिजली चली गई।
कुछ जगहों की बिजली सप्लाई घंटे-डेढ़ घंटे में लौट आई लेकिन कालीनगर बस्ती में रात 10 बजे तक अंधेरा छाया रहा। इस वजह से इलाके के लोगों को खाना बनाना तक मुश्किल हो गया। बिजली नहीं होने की वजह से पंप नहीं चले और लोगों को पानी की दिक्कत भी हुई। इधर, शहर के संजय नगर, टिकरापारा, डूंडा, सेजबहार, ईदगाहभाठा, पुरानी बस्ती, रामसागर पारा, गुढ़ियारी आदि क्षेत्रों में भी देर तक लाइट बंद रही।
आंध्र तक पहुंचा मानसून
रविवार को मानसून केरल में ही थम गया था। सोमवार को फिर इसने गति पकड़ी और सामान्य ढंग से आगे बढ़ने लगा। केरल से आगे बढ़कर यह कर्नाटक में सक्रिय हो गया। और आगे बढ़कर यह दक्षिण आंध्रप्रदेश तक पहुंच गया है।
श्री राव ने बताया कि मानसून सामान्य गति से आगे बढ़ रहा है। इसलिए उम्मीद की जा सकती है कि छत्तीसगढ़ में यह निर्धारित तारीख 10 जून तक पहुंच जाएगा। एक-दो दिन आगे-पीछे हो सकता है।
टीवी, बल्ब उड़े
सोमवार सुबह राजधानी के रमण मंदिर वार्ड के फाफाडीह में अचानक ओवरलोड से कई घरों में बिजली के उपकरण उड़ गए। सुबह इस क्षेत्र में बिजली बंद थी। मणिलाल दुबे ने बताया कि सप्लाई चालू हुई तो यह हादसा हो गया।
बिजली आने के बाद अचानक ट्यूबलाइट, टीवी, बल्ब और अन्य इलेक्ट्रानिक उपकरण उड़ गए। अधिकारियों के अनुसार कभी-कभी किसी ट्रांसफार्मर में निर्धारित लोड से अधिक विद्युत प्रवाह होने पर ऐसा होता है। अचानक लोड बढ़ जाने से विद्युत उपकरण उड़ जाते हैं।
जेट की फ्लाइट रद्द, आधी रात तक एयरपोर्ट पर बवाल
सोमवार शाम को अचानक बदले मौसम की वजह से जेट एयरवेज की भोपाल-मुंबई उड़ान को अचानक रद्द कर दी गई। सही सूचना नहीं दिने से नाराज यात्रियों ने स्वामी विवेकानंद एयरपोर्ट पर जमकर बवाल मचाया। रात साढ़े 12 बजे तक यात्री धरना देकर बैठे थे। मंगलवार सुबह 9 बजे की फ्लाइट का नया बोर्डिग पास दिए जाने के बाद यात्री एयरपोर्ट से रवाना हुए।
जेट की उड़ान से मुंबई और भोपाल जाने वाले यात्रियों का आरोप था कि एयरलाइंस के अफसर और कर्मचारी लगातार उनको गलत जानकारियां दे रहे थे। मुंबई से रायपुर आने वाली यह उड़ान शाम 7.35 बजे रायपुर पहुंचती है। यहां से विमान भोपाल होते हुए मुंबई जाता है। शाम को अचानक मौसम बिगड़ गया।
माना एयर स्ट्रिप पर विजिबिलिटी बहुत कम हो गई थी। आसमान पर छाए घने बादलों, बिजली और तेज आंधी को देखते हुए विमान को नागपुर डाइवर्ट कर दिया गया। एयरपोर्ट पर पहुंच गए यात्रियों को बताया गया कि विमान के नागपुर से आने के बाद रात 8.35 बजे उसे भोपाल के लिए रवाना किया जाएगा। यात्री इंतजार करते रहे। रात 9.30 बजे जेट के अधिकारियों ने अचानक घोषणा की कि विमान भोपाल नहीं जाएगा।
उसे सीधे मुंबई भेजा जा रहा है। इतना सुनते ही भोपाल जाने के लिए शाम से इंतजार कर रहे एक दर्जन यात्री बिफर गए। उन्होंने जेट एयरवेज के अफसरों को घेर लिया और जमकर खरी-खोटी सुनाई। ये लोग विमान में बोर्डिग के लिए अड़े हुए थे। रात साढ़े दस बजे के करीब जब यात्री विमान की तरफ जाने लगे तो बताया गया कि मुंबई फ्लाइट भी रद्द कर दी गई है। कंपनी ने होटल का इंतजाम कर दिया था, पर रात साढ़े 11 बजे तक 30 से ज्यादा यात्री एयरपोर्ट पर ही धरना देकर बैठे हुए थे। जेट के पायलट समेत सारे आला अफसर उस समय तक एयरपोर्ट से चले गए थे।
एयरपोर्ट पर बैठे यात्रियों ने भास्कर को बताया कि एयरलाइंस ने मंगलवार को जाने वाली उड़ान का समय भी नहीं बताया है। यात्रियों के अनुसार जेट के अधिकारियों का कहना था कि जिस होटल में उनको ठहराने का इंतजाम किया गया है उसे फ्लाइट का वक्त बता दिया जाएगा।
यात्रियों से बोला झूठ
दबाव बढ़ा तो जेट के एक अफसर ने यह दलील दी कि भोपाल में नाइट लैंडिंग की सुविधा नहीं है। इतना बोलना था कि एक यात्री ने बताया कि दो दिन पहले ही उसका विमान भोपाल में रात साढ़े 11 बजे उतरा था। इसके बाद यात्रियों ने फिर बवाल शुरू कर दिया। जेट के प्रभारी ने यात्रियों से जब इसके लिए माफी मांगी, तब जाकर मामला शांत हुआ।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva awa_Deva hin_Deva